CELEX: 32016D1235
Language: ro
Date: 2016-07-26 00:00:00
Title: Decizia de punere în aplicare (UE) 2016/1235 a Comisiei din 26 iulie 2016 de autorizare a unui laborator din Republica Coreea să efectueze teste serologice de control al eficacității vaccinurilor antirabice la câini, pisici și dihori domestici [notificată cu numărul C(2016) 4665] (Text cu relevanță pentru SEE)

28.7.2016   
            
            
               RO
            
            
               Jurnalul Oficial al Uniunii Europene
            
            
               L 202/43
            
         DECIZIA DE PUNERE ÎN APLICARE (UE) 2016/1235 A COMISIEI
   din 26 iulie 2016
   de autorizare a unui laborator din Republica Coreea să efectueze teste serologice de control al eficacității vaccinurilor antirabice la câini, pisici și dihori domestici
   
      
         [notificată cu numărul C(2016) 4665]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2000/258/CE a Consiliului din 20 martie 2000 privind desemnarea unui institut specific responsabil cu stabilirea criteriilor necesare pentru standardizarea testelor serologice de control al eficacității vaccinurilor antirabice (1), în special articolul 3 alineatul (2),
   întrucât:
   
               (1)
            
            
               Decizia 2000/258/CE desemnează Agence française de sécurité sanitaire des aliments (AFSSA) din Nancy, Franța, ca fiind instituția specifică responsabilă cu stabilirea criteriilor necesare standardizării testelor serologice de control al eficacității vaccinurilor antirabice. AFSSA este în prezent integrată în cadrul Agence nationale de sécurité sanitaire de l'alimentation, de l'environnement et du travail (ANSES) din Franța.
            
         
               (2)
            
            
               Decizia 2000/258/CE prevede, inter alia, că ANSES este însărcinată cu evaluarea laboratoarelor din țările terțe care au depus o cerere de autorizare pentru efectuarea de teste serologice de control al eficacității vaccinurilor antirabice.
            
         
               (3)
            
            
               Autorizația acordată la 9 februarie 2007, în conformitate cu Decizia 2000/258/CE, laboratorului Choong Ang Vaccine din Daejeon a fost retrasă în conformitate cu Decizia 2010/436/UE a Comisiei (2) în urma raportului nefavorabil din 29 septembrie 2015 al cărui obiect l-a făcut și care a fost întocmit de ANSES, raport transmis și Comisiei.
            
         
               (4)
            
            
               Autoritatea competentă din Republica Coreea a înaintat o cerere de reaprobare a laboratorului Choong Ang Vaccine din Daejeon, iar ANSES a elaborat și a transmis Comisiei un raport de evaluare favorabil din data de 21 martie 2016 pentru acest laborator.
            
         
               (5)
            
            
               Prin urmare, laboratorul în cauză ar trebui autorizat să efectueze teste serologice de control al eficacității vaccinurilor antirabice la câini, pisici și dihori domestici.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   În conformitate cu articolul 3 alineatul (2) din Decizia 2000/258/CE, următorul laborator este autorizat să efectueze teste serologice de control al eficacității vaccinurilor antirabice la câini, pisici și dihori domestici:
   
               Laboratorul Choong Ang Vaccine
            
         
               1476-37 Yuseong-daero Yuseong-gu
            
         
               Daejeon, 34055
            
         
               Republica Coreea
            
         Articolul 2
   Prezenta decizie se aplică de la 1 august 2016.
   Articolul 3
   Prezenta decizie se adresează statelor membre.
   
      Adoptată la Bruxelles, 26 iulie 2016.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 79, 30.3.2000, p. 40.
   
      (2)  Decizia 2010/436/UE a Comisiei din 9 august 2010 de punere în aplicare a Deciziei 2000/258/CE a Consiliului în ceea ce privește testele de aptitudini destinate menținerii autorizațiilor laboratoarelor de a efectua teste serologice de control al eficacității vaccinurilor antirabice (JO L 209, 10.8.2010, p. 19).